Covid-19: Wat van my reisplanne? | Maroela Media
Covid-19: Wat van my reisplanne?
Suid-Afrikaners word in dié stadium aangeraai om 'n stokkie voor hul reisplanne te steek te midde van die nuwe koronavirus, Covid-19, wat reeds na 146 lande, insluitend Suid-Afrika, versprei het.
Pres. Cyril Ramaphosa het Suid-Afrikaners Sondag met onmiddellike effek versoek om nie na lande binne die Europese Unie, Brittanje, die VSA en ander hoërisiko lande soos China, Iran en Suid-Korea te reis nie. Maar hoe nou gemaak as jy reeds 'n vlug vir daardie droomvakansie bespreek en betaal het?
Russell Jarvis, 'n reiskonsultant, verduidelik aan Maroela Media dat 'n reisiger wat onder normale omstandighede sy of haar vlugkaartjie sou kanselleer, 'n finansiële boete opgelê sal word. Dié boetes word deur die betrokke lugrederye bepaal.
Volgens Jarvis kom sekere groot lugrederye egter hul passasiers in dié stadium tegemoet met die uitstel of kansellasie van vlugte, te midde van die Covid-19-krisis. Dit beteken dat jy dalk nie enige ekstra betaling hoef te doen nie sou jy die datum van jou vlug na 'n hoërisikoland skuif na 'n datum verder in die toekoms, soos bepaal deur die onderskeie lugrederye. Lugrederye soos British Airways, Qatar Airways, KLM en Emirates bied aan kliënte hierdie opsie.
Dit tel egter slegs vir vlugte na hoërisikolande. Kliënte moet self by onderskeie lugrederye seker maak vir watter lande dié reëling geld.
Qatar Airways kom in dié stadium reisigers op vlugte na China, Hongkong, Iran, Suid-Korea, Egipte, Italië en Koeweit tegemoet. Dít geld vir vlugte wat voor of op 12 Maart bespreek is en voor 31 Mei vertrek. Herbesprekings word tot 30 Junie aanvaar.
Emirates kom ook passasiers tegemoet wat nie meer na lande kan reis wat 'n reisverbod ingestel het nie. Dit geld vlugte wat voor 31 Maart bespreek is en voor 31 Mei vertrek. Passasiers kan hul vlugte tot en met 30 Junie verander.
Suid-Afrikaanse Lugdiens (SAL) laat in dié stadium passasiers toe om een verandering gratis aan hul vlug te maak. Dit geld egter net vir vlugte na bepaalde bestemmings waaronder die VSA, Duitsland, Frankryk en Engeland. SAL-vlugte moet voor 30 April verander word en kan net tot 30 September uitgestel word.
Hierdie veranderings is almal gebonde aan bepaalde voorwaardes. Jarvis moedig reisigers aan om lugrederye se webtuistes te besoek aangesien elke lugredery sy eie maatreëls het te midde van die krisis.
Maroela Media het vroeër berig Suid-Afrika het nou ook 'n reisverbod ingestel op reisigers van Italië, Iran, Suid-Korea, Spanje, Duitsland, die VSA, Brittanje en China. Dié reisverbod tree Woensdag in werking. Enige uitlander wat die afgelope 21 dae enige van die hoërisikolande besoek het, se visum sal dus afgekeur word.
Suid-Afrikaners wat terugkeer van hoërisikolande word versoek om hulself te isoleer.
Jarvis verduidelik dat reisagentskappe in dié stadium 'n afname ervaar in kliënte wat vakansies beplan. Elke reis wat nou bespreek word, word individueel beplan met die nodige risiko's wat in ag geneem word. "Ons is in 'n ongekende situasie," sê Jarvis.
Hoewel plaaslike vlugte in dié stadium onveranderd voortgaan, het plaaslike lugrederye soos Flysafair en Mango ook maatreëls ingestel. Mango laat tans passasiers toe om hul vlugte teen geen ekstra koste te verander nie. Dit geld vlugte wat tot en met 30 April vertrek. Flysafair laat in dié stadium een gratis verandering aan vlugte toe.
Versekeraars raai reisigers aan om reisversekering te midde van die onsekerheid uit te neem. Sekere versekeringmakelaars en soortgelyke diensteverskaffers het reeds hul aanbod op reisversekering aangepas om die risiko van Covid-19 in te sluit, sou jy wel besluit om voort te gaan met jou reisplanne. Dit sluit mediese versekering in, sou jy in die vreemde vir die virus getoets word. Dié versekering dek ook jou koste sou jy terug na Suid-Afrika gerepatrieer wil word tydens jou besoek aan 'n ander land.
'n Pakket van dié aard is natuurlik duurder as gewone reisversekering aangesien 'n persoon 'n groot risiko vir ander inhou, sou hulle besluit om steeds te reis. Dit is ook nie 'n uitgemaakte saak dat jou reisversekering al die verlore koste sal dek indien jy jou vlug kanselleer of jou visum nie meer geldig is weens Covid-19 nie.
Sekere makelaars bepaal dat kliënte met Covid-19-reisverseking slegs gedek word sou die stad of land waarheen die kliënt reis deur die land se regering in "lockdown" geplaas word. Sommige pakkette bepaal ook dat kliënte slegs gedek word sou die lugredery die kliënt se vlug kanselleer of 'n vlug vertraag word weens 'n mediese noodgeval.
Volgens versekeraars is dit van uiterse belang om jou reisversekeringspakket goed te verstaan en jou reisversekeringmakelaar te kontak om enige onduidelikheid uit te skakel.
Die regering het aangekondig dat talle van Suid-Afrika se landelike grensposte reeds vanaf vandag (Maandag) gesluit word. Dié grensposte is:
Mosselbaai-hawe Alexanderbaai-hawe Alexanderbaai-grenspos
Sendelingsdrif Onseepkans McCarthysrust
Middelputs Rietfontein Gemsbok
Tweerivieren Bray Mokopong
Mokghibistat Swartkopfontein Derdepoort
Stockpoort Platjan Pontdrif
Zanzibar Pafuri Giriyondo
Emahlathini Bothashoop Waverley
Nerston Josefsdal Kosibaai
Onverwacht Sanipas Boesmansnek
Tellebridge Ongeluksnek Ramatsiliso
Mononsthapas Pekabrug Makhaleng
Deel van: Reis, SA-nuus, Wêreldnuus
Die wêreld in foto's – 16 Maart 2020
Covid-19: Soveel in SA nou siek
Lees ek iets mis maar ek sien nie dat grensposte tussen SA en Mosambiek, Namibia, Zimbabwe gesluit is nie.
Die regering moes lankal verbod op vlugte en passasiers toe gepas het..
Ek hoop die mense wat nog so graag wil voortgaan met hul vakansies oorsee dink twee keer en kom tot hul sinne.
Ek wonder of 'n mens nog tussen die provinsies kan beweeg of gaan hulle dit ook beperk?
Ek dink ook ALLE vlugte behoort gekanselleer te word. Dubai is 'n hub, byvoorbeeld. Baie groot hoeveelheid vlugte word daardeur gekanaliseer. Hoekom verbied die regering nie ook vlugte daarvandaan nie????!!!!